**Fodvaskningen**

Skærtorsdag i Skallerup kirke 14. april 2022 kl. 19.00

Dette hellige evangelium skriver……. (Johs. 13.1-15)

Gud være lovet…….

I Faderens og Sønnens og Helligåndens navn. Amen.

Skærtorsdag aften fejrer vi nadverens indstiftelse, og derfor kommer vi her i aften til at synge rigtig meget om brød og vin og vingrene. Jeg har ikke kunnet finde en egnet salme, der handler om fodvaskning, men det handler måske mest om min uvidenhed.

Dagens tekst er fra Johannesevangeliet, og Johannes lader ofte Jesus holde nogle meget lange taler. Det er også tilfældet i forlængelse af fodvaskningen. Hvis man læser længere frem i teksten, siger Jesus til disciplene: ”jeg er det sande vintræ og I er grenene”. Og efter prædikenen skal vi synge ”Vintræ og grene og frugt hører sammen”. Det synes passende sådan en aften, der handler om nadverens fællesskab – vores fællesskab med hinanden og med Jesus.

Nadverritualet udspringer af det jødiske påskemåltid, som Jesus spiste sammen med sine disciple torsdag aften.

Siden fulgte de første kristne hans opfordring til at mødes om det, vi siden er kommet til at kalde nadveren.

I oldkirken var nadveren et rigtigt måltid, som man spiste sammen, og efter måltidet var slut, blev resterne delt ud til de fattige. Siden blev måltidet til noget, der minder om et måltid – det blev til et ritual.

Hvis man googler ”ritual”, får man at vide, at et ritual er en ”symbolsk handlingsrække med en stærk regelbundet form, som er anerkendt som den eneste korrekte i den sociale situation, hvor handlingen udspilles”.

Det er altså en handlingsrække med faste regler. Det lyder jo noget koldt og stift, og der er da også nogle, der opfatter nadveren som både underlig og stiv, ja, næsten upersonlig.

Der er her i gudstjenesten ret faste regler for, hvordan nadveren skal udføres. Men der er også lidt frihed. Der er faste regler for hvilke ord, der skal siges. Der er et A, B eller C ritual – og det man vælger, skal man følge. Man må ikke blande dem, så man plukker lidt i formuleringerne og sætter noget nyt sammen.

Man må gerne bruge andet brød end den almindelige oblat. Ja, og vinen må jo også gerne være druesaft uden alkohol.

Ved selve indstiftelsesordene kan man vælge mellem en med mere gammeldags ord eller én, der er mere moderne.

Så ja, det ligger ret fast, hvordan nadveren må og skal udføres. Det er et ritual. Men det er et ritual, der har stået stærkt og levende i kirken i 2000 år.

Vi har ikke noget ritual for fodvaskning. Det har man vist nok i den katolske kirke, for hvert år til påske ser man billeder af paven, der vasker og kysser nogle udvalgte menneskers fødder. Jeg tænker dog, at de mennesker sandsynligvis har vasket og ordnet deres fødder meget grundigt, inden de skal møde paven. Så deres fødder er nok hverken beskidte eller ildelugtende.

På Jesu tid var det normalt at gæster fik tilbudt at få vasket støv af deres fødder, når de kom på besøg. Fødder, der i et varmt klima kunne være både beskidte, støvede og ildelugtende. At vaske gæsters fødder var det ringeste arbejde. Et arbejde som den ringeste tjener udførte.

Og her pludselig midt under måltidet med disciplene rejser deres herre og mester sig, og gør **det** absolut mest uventede – ja, nærmest skandaløse – at han tager sin kjortel af, binder et klæde om sig, og gør klar til at vaske disciplenes fødder.

Handlingen fremkalder både måben og vantro hos dem alle. Det kan ikke kun være Peter, der reagerer så stærkt, som vi hører. Hele situationen ville måske svare til at dronning Margrethe under et taffel på slottet rejser sig, og begynder at vaske sine gæsters fødder. Man kan forestille sig hvilken pinlig tavshed og akavet stemning en sådan uventet og socialt set overraskende handling ville medføre.

For al social omgang har sine normer og godkendte adfærdsmønstre, og når én træder ud over dem, bliver vi forlegne, og ved ikke helt, hvordan vi skal reagere. Så kan man reagere på mange måder - med vrede, med afvisning, latter eller forlegenhed.

Det er jo også en noget underlig handling her midt under måltidet, og man kan spørge, hvad Jesus egentlig vil med den?

I en anden beretning om påskemåltidet, hører vi at disciplene den aften sidder, og diskuterer hvem af dem, der skulle regnes for den største. Hvem, der var den vigtigste og mest betydningsfulde i flokken.

Og så har Jesus fået nok. Hvis de ikke kan høre og forstå, hvad han siger, kan de måske se og mærke og forstå.

Fodvaskningen bliver et pædagogisk eksempel. Se! Det er sådan, I også skal gøre. Måske ikke i bogstavelig forstand, men i overført betydning…. Det er et eksempel på, hvordan jeres sind skal være overfor hinanden. Hvordan I skal leve sammen, og omgås. ”Jeg har givet jer et forbillede, for at I skal gøre ligesom, jeg har gjort mod jer”.

Denne aften ved Jesus, hvad der venter ham. Han ved, han bliver forrådt, han ved, der venter lidelse og død. Men han vasker fødderne på alle – på Judas, der vil forråde ham, på Peter, der vil fornægte ham, og alle de andre, der vil stikke af og gemme sig.

Han ved det hele, da han bøjer sig ned og vasker deres fødder. Han kender sine disciple – han kender menneskene – han kender os. Vi kan intet skjule – han ved, hvem vi er. Og alligevel insisterer han på fællesskab med os.

”I er rene; dog ikke alle”, siger Jesus i teksten til Peter. Jeg kan ikke lade være med at tænke, at det er evangelisten, der lige måtte skrive en lille indvending omkring Judas. For det kan da ikke passe, at Judas er ren!

Lad den, der er ren kaste den første sten, kan man sige – Peters fornægtelse af sin ven og Herre ligger vel kun et niveau eller to under Judas forræderi. Og når lidelseshistorien udfoldes, er der ingen af de andre disciple, der står frem som lysende eksempler på mod og troskab. Tværtimod.

Også Judas var til stede, da nadveren blev indstiftet, og også Judas fik vasket sine fødder.

Man fornemmer, at der selve aftenen hvor nadveren indstiftes var en del uro og snak omkring bordet. Der var Judas, der sad og rugede over dét, han skulle gøre – og alle de andre, der er optaget af deres egne dagsordner. Hvem er tættest på Jesus, hvem er den største iblandt dem?

Men Jesus insisterer på fællesskabet. Fællesskab med syndere, fornægtere, forrædere, med dem, der er fulde af sig selv. Utallige er de gange, han har spist sammen med dem, ingen andre ville ses offentligt med. Han insisterer på fællesskab, og han giver sig selv for alle.

Her er kun omfavnelse – altid inklusion - aldrig eksklusion. Hans barmhjertighed, hans fred, hans retfærdighed overtrumfer til enhver tid alt, hvad vi mennesker kan komme med.

Han insisterer på fællesskabet med os. Husk mig, når I fremover deler måltidet. Husk, hvad jeg sagde til jer. Husk, hvad det er, jeg vil, I skal gøre.

Så bliver nadvermåltidet til mere en et koldt ritual. Det bliver ihukommelse. Det bliver det sted, hvor vi mødes ved siden af hinanden uden skelen til rang og herkomst. Det sted, vi bliver taget ind i det evige fællesskab med Kristus.

Dét sted, vi møder tilgivelsen for alle vores overtrædelser. Det sted vi kaldes til tjeneste for Gud og for hinanden.

Amen

”Lov og tak og evig ære være dig, vor Gud – Fader, Søn og Helligånd – du, som var, er og bliver én sand treenig Gud, højlovet fra første begyndelse nu og i al evighed”.

Amen

Kirkebøn…….